               IL-KUMMISSJONI EWROPEA
            Brussell, 25.8.2021
            COM(2021) 492 final
            2021/0279(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed, f’isem l-Unjoni Ewropea, fil-Kunsill ta' Koperazzjoni stabbilit mill-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra, fir-rigward tal-adozzjoni tal-Prijoritajiet tas-Sħubija bejn l-UE u l-Ażerbajġan

               MEMORANDUM TA’ SPJEGAZZJONI

               1.Suġġett

                  Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill ta’ Kooperazzjoni stabbilit mill-Ftehim ta’ Sħubija u ta’ Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra (“il-Ftehim”) għall-adozzjoni tar-Rakkomandazzjoni Nru XX/2020 dwar l-estensjoni tal-Prijoritajiet tas-Sħubija bejn l-UE l-Ażerbajġan għall-2021-2027.

               2.Kuntest

               2.1.Il-Ftehim

               Il-Ftehim għandu l-għan li jipprovdi qafas għal djalogu politiku u kooperazzjoni bejn il-Komunitajiet Ewropej u l-Istati Membri tagħhom u r-Repubblika tal-Ażerbajġan (“il-Partijiet”) biex jiżviluppaw relazzjonijiet politiċi. Il-ftehim daħal fis-seħħ fl-1 ta’ Lulju 1999.

               2.2.Il-Kunsill ta’ Kooperazzjoni

               Il-Kunsill ta’ Kooperazzjoni jeżamina kull kwistjoni maġġuri li tinqala’ fil-kuntest tal-Ftehim u kull kwistjoni bilaterali jew internazzjonali li tkun ta’ interess reċiproku għall-finijiet tal-kisba tal-objettivi ta’ dan il-Ftehim. Il-Kunsill ta’ Kooperazzjoni jista’ jagħmel rakkomandazzjonijiet xierqa, bi qbil bejn il-Partijiet. Il-Kunsill ta’ Kooperazzjoni jikkonsisti minn membri tal-Kunsill tal-Unjoni Ewropea u membri tal-Kummissjoni Ewropea, minn naħa, u minn membri tal-Gvern tar-Repubblika tal-Ażerbajġan, min-naħa l-oħra. Il-Kunsill ta’ Kooperazzjoni għandu r-regoli tiegħu ta’ proċedura.

               2.3.L-Att tal-Kunsill ta’ Kooperazzjoni

               Il-Kunsill ta’ Kooperazzjoni għandu jadotta permezz ta’ proċedura bil-miktub Rakkomandazzjoni dwar l-estensjoni tal-Prijoritajiet tas-Sħubija (2018-2020) għall-2021-2027 (“l-Att”).

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tiġi adottata mill-Unjoni fil-Kunsill ta’ Kooperazzjoni hija bbażata fuq ir-Rakkomandazzjoni annessa ma’ din id-Deċiżjoni.

               Il-Prijoritajiet tas-Sħubija għadhom jilħqu l-objettivi tal-Politika Ewropea tal-Viċinat riveduta kif ukoll l-objettivi tas-Sħubija tal-Lvant. Huma ser jiggwidaw l-ipprogrammar pluriennali tal-kooperazzjoni finanzjarja tal-UE mal-Ażerbajġan.

               Il-Partijiet ikkonfermaw li l-Prijoritajiet tas-Sħubija jibqgħu bażi valida għall-iżvilupp tar-relazzjonijiet tagħhom kif ukoll l-impenn sħiħ tagħhom għall-implimentazzjoni ta’ dawn il-prijoritajiet.

               Il-Prijoritajiet tas-Sħubija 2018-2020 għadhom jikkostitwixxu l-bażi tal-kooperazzjoni bejn l-UE u l-Ażerbajġan għall-2021-2027.

               L-estensjoni tal-Prijoritajiet tas-Sħubija hija fl-interess tal-Unjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tad-dritt internazzjonali li jirregola l-korp ikkonċernat. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE
                  1
               ”.

               4.1.2.Applikazzjoni għall-każ preżenti

               Il-Kunsill ta’ Kooperazzjoni huwa korp stabbilit mill-Ftehim.

               L-Att li l-Kunsill ta’ Assoċjazzjoni huwa mitlub jadotta jikkostitwixxi att b’effetti legali. L-Att għandu l-possibbiltà li jinfluwenza b’mod determinanti l-kontenut tal-leġiżlazzjoni tal-UE, jiġifieri l-ipprogrammar pluriennali tal-kooperazzjoni finanzjarja taħt il-qafas ta’ appoġġ uniku. Dan minħabba li l-Artikolu 7(2) tar-Regolament 232/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument Ewropew tal-Viċinat
                  2
                jipprevedi li għal pajjiżi li għalihom ikunu jeżistu d-dokumenti msemmija fl-Artikolu 3(2) tal-istess Regolament, għandu jiġi adottat qafas ta’ appoġġ pluriennali komprensiv skont il-proċedura tal-eżaminar imsemmija fl-Artikolu 16(3) tar-Regolament (UE) Nru 236/2014
                  3
               . Tali dokumenti għandhom ikunu pjanijiet ta’ azzjoni jew dokumenti ekwivalenti oħra miftiehma b’mod konġunt, bħal Prijoritajiet tas-Sħubija.

               L-Att la jissupplimenta u lanqas ma jemenda l-qafas istituzzjonali tal-Ftehim. Għalhekk, il-bażi ġuridika proċedurali għal din id-Deċiżjoni hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi fuq l-għan u l-kontenut tal-att li fir-rigward tiegħu qed tittieħed pożizzjoni f’isem l-Unjoni. Jekk l-att ikollu żewġ miri jew żewġ komponenti, u jekk waħda minn dawn il-miri jew wieħed minn dawn il-komponenti jkun jista’ jiġi identifikat bħala dak ewlieni, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-mira jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni tal-Att huwa relatat mal-kooperazzjoni mal-Ażerbajġan skont il-Ftehim u l-Politika Ewropea tal-Viċinat riveduta.

               4.3.Konklużjoni

               Il-bażi ġuridika għal din id-Deċiżjoni hija l-Artikolu 207 u 209, flimkien mal-Artikolu 218(9) TFUE.

               5.Pubblikazzjoni

               Peress li l-Att tal-Kunsill ta’ Kooperazzjoni se jemenda l-perjodu ta’ implimentazzjoni tal-Prijoritajiet tas-Sħubija, jenħtieġ li jiġi ppubblikat f’Il-Ġurnal Uffiċjali tal-Unjoni Ewropea, ladarba jiġi adottat.

               2021/0279 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed, f’isem l-Unjoni Ewropea, fil-Kunsill ta' Koperazzjoni stabbilit mill-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra, fir-rigward tal-adozzjoni tal-Prijoritajiet tas-Sħubija bejn l-UE u l-Ażerbajġan

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207 u 209, flimkien mal-Artikolu 218(9), tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra (il-“Ftehim”) kien ġie ffirmat fit-22 ta’ April 1996 u daħal fis-seħħ fl-1 ta’ Lulju 1999.

               (2)Skont l-Artikolu 81 tal-Ftehim, il-Kunsill ta’ Kooperazzjoni, stabbilit mill-Ftehim, jista’ jagħmel rakkomandazzjonijiet biex jintlaħqu l-għanijiet tal-Ftehim.

               (3)Il-laqgħa tal-Kunsill ta’ Kooperazzjoni bejn l-UE u l-Ażerbajġan tat-28 ta’ Settembru 2018 adottat il-Prijoritajiet tas-Sħubija bejn l-UE u l-Ażerbajġan għall-2018-2020.

               (4)Il-Kunsill ta’ Kooperazzjoni jenħtieġ li jadotta r-Rakkomandazzjoni dwar l-estensjoni tal-perjodu ta’ implimentazzjoni għall-Prijoritajiet tas-Sħubija bejn l-UE u l-Ażerbajġan sal-2027 permezz ta’ proċedura bil-miktub.

               (5)Ikun xieraq li tiġi stabbilita l-pożizzjoni li trid tiġi adottata f’isem l-Unjoni fil-Kunsill ta’ Kooperazzjoni dwar l-estensjoni tal-Prijoritajiet tas-Sħubija bejn l-UE u l-Ażerbajġan,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed, f’isem l-Unjoni Ewropea, fil-Kunsill ta’ Kooperazzjoni stabbilit mill-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra, fir-rigward tal-adozzjoni ta’ rakkomandazzjoni biex jiġi estiż il-perjodu ta’ implimentazzjoni tal-Prijoritajiet ta’ Sħubija bejn l-UE u l-Ażerbajġan sal-2027 għandha tkun ibbażata fuq l-abbozz tar-rakkomandazzjoni tal-Kunsill ta’ Kooperazzjoni mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni Ewropea u lill-Viċi President tal-Kummissjoni Ewropea u lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà.

               Magħmul fi Brussell,

                     Għall-Kunsill

                     Il-President

                     (1)

                        Is-sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs. Il-Kunsill (OIV), ECLI:EU:C:2014:2258, il-paragrafi minn 61 sa 64.

                     (2)

                        ĠU L 77 15.3.2014.

                     (3)

                        Ir-Regolament (UE) Nru 236/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi regoli u proċeduri komuni għall-implimentazzjoni tal-istrumenti tal-Unjoni għall-finanzjament tal-azzjoni esterna, ĠU L 77, 15.3.2014.

    ---documentbreak---

               IL-KUMMISSJONI EWROPEA
            Brussell, 25.8.2021
            COM(2021) 492 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed, f'isem l-Unjoni Ewropea, fil-Kunsill ta' Kooperazzjoni stabbilit mill-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra, fir-rigward tal-adozzjoni tal-prijoritajiet tas-Sħubija bejn l-UE u l-Ażerbajġan

               ANNESS

               ABBOZZ

               RAKKOMANDAZZJONI Nru XX/2020
                  TAL-KUNSILL TA’ KOPERAZZJONI BEJN L‑UE U L-AŻERBAJĠAN

               Li japprova l-estensjoni tal-Prijoritajiet tas-Sħubija bejn l‑UE u l-Ażerbajġan 2021-2027

               IL-KUNSILL TA’ KOPERAZZJONI BEJN L-UE U L-AŻERBAJĠAN,

               Wara li kkunsidra l-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra, u b’mod partikolari l-Artikolu 81 tiegħu,

               Wara li kkunsidra r-Rakkomandazzjoni Nru 1/2018 tal-Kunsill ta’ Kooperazzjoni bejn l-UE u l-Ażerbajġan tat-28 ta’ Settembru 2018 dwar il-Prijoritajiet tas-Sħubija bejn l-UE u l-Ażerbajġan (2018-2020),

               Billi:

               (1)
                     Il-Ftehim ta’ Sħubija u Koperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Ażerbajġan, min-naħa l-oħra (il-“Ftehim”) kien ġie ffirmat fit-22 ta’ April 1996 u daħal fis-seħħ fl-1 ta’ Lulju 1999.

               (2)
                     Taħt l-Artikolu 81 tal-Ftehim, il-Kunsill ta' Koperazzjoni jista' jagħmel rakkomandazzjonijiet adatti għall-għan li jinkisbu l-oġġettivi tal-Ftehim.

               (3)
                     F’konformità mal-Artikolu 98 tal-Ftehim, il-Partijiet għall-Ftehim għandhom jieħdu kull miżura ġenerali jew speċifika meħtieġa biex jitwettqu l-obbligazzjonijiet tagħhom skont il-Ftehim u għandhom jaraw li l-oġġettivi mniżżla fil-Ftehim jintlaħqu.

               (4)
                     Fit-28 ta’ Settembru 2018, l-Unjoni Ewropea u l-Ażerbajġan approvaw il-Prijoritajiet tas-Sħubija bejn l-UE u l-Ażerbajġan għall-perijodu 2018-2020 kif jinsabu fl-Anness.

               (5)
                     L-UE u l-Ażerbajġan ser iqisu b’mod bilaterali fil-Prijoritajiet tas-Sħubija l-objettivi fit-tul u r-riżultati tanġibbli li għandhom jiġu miftiehma bejniethom fil-kuntest tas-Sħubija tal-Lvant inkluż it-tisħiħ tal-kooperazzjoni fis-saħħa pubblika.

               ADOTTA R-RAKKOMANDAZZJONI LI ĠEJJA:

               Artikolu 1

               Il-Kunsill ta’ Kooperazzjoni jirrakkomanda l-estensjoni tal-Prijoritajiet tas-Sħubija bejn l-UE u l-Ażerbajġan, kif jinsabu fl-Anness, sal-2027. Il-Prijoritajiet tas-Sħubija jistgħu jiġu aġġornati jew estiżi ulterjorment bi qbil mal-Kunsill ta’ Kooperazzjoni.

               Artikolu 2

               Din ir-Rakkomandazzjoni għandha ssir effettiva fil-jum tal-adozzjoni tagħha.

               Magħmul fi Brussell,

               Għall-Kunsill ta’ Koperazzjoni

               L-Unjoni Ewropea

                     Ir-Repubblika tal-Ażerbajġan


               IL-KUMMISSJONI EWROPEA
            Brussell, 27.7.2021
            COM(2021) 426 final
            2021/0243(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea waqt it-tmien Laqgħa tal-Partijiet tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi fir-rigward ta’ ċerti emendi tal-Anness 3 tal-Ftehim

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni waqt it-tmien Laqgħa tal-Partijiet tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi (AEWA) b’rabta mal-adozzjoni prevista ta’ ċerti emendi tal-Anness 3 tiegħu.

               2.Kuntest tal-proposta

               2.1.Il-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi

               Il-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi (AEWA) huwa ddedikat għall-konservazzjoni ta’ għasafar tal-ilma migratorji u l-ħabitats tagħhom tul l-Afrika, l-Ewropa, il-Lvant Nofsani, l-Asja Ċentrali, Greenland u l-Arċipelagu Kanadiż.

               Żviluppat fil-qafas tal-Konvenzjoni dwar l-Ispeċi Migratorji (CMS) u amministrat mill-Programm tan-Nazzjonijiet Uniti għall-Ambjent (UNEP), l-AEWA jiġbor flimkien il-pajjiżi u l-komunità internazzjonali usa’ ta’ konservazzjoni bi sforz biex tiġi stabbilita konservazzjoni u ġestjoni koordinata tal-għasafar tal-ilma migratorji matul il-medda migratorja kollha tagħhom.

               Il-Ftehim daħal fis-seħħ fl-1 ta’ Novembru 1999. L-Unjoni Ewropea ilha Parti Kontraenti ta’ dan il-Ftehim mill-1 ta’ Ottubru 2005
                  1
               . Bħalissa hemm 82 Parti Kontraenti, 44 mill-Ewrasja (inkluża l-UE) u 38 mill-Afrika. 24 Stat Membru tal-UE huma Partijiet tal-Ftehim
                  2
               .

               Id-Direttiva 2009/147/KE dwar il-konservazzjoni tal-għasafar selvaġġi (id-Direttiva dwar l-għasafar)
                  3
                timplimenta l-impenji stipulati fil-Ftehim fid-dritt tal-Unjoni. Id-Direttiva dwar l-għasafar tittratta l-konservazzjoni tal-ispeċijiet kollha tal-għasafar li jinsabu b’mod naturali fi stat selvaġġ fit-territorju Ewropew tal-Istati Membri li għalihom japplika t-Trattat. Tkopri l-protezzjoni u l-konservazzjoni ta’ dawn l-ispeċijiet u tistabbilixxi regoli għall-isfruttar tagħhom.

               2.2.Il-Laqgħa tal-Partijiet

               Il-Laqgħa tal-Partijiet (MOP) hija l-korp deċiżjonali prinċipali għall-Ftehim. Għandha s-setgħat li teżamina mill-ġdid l-Annessi tal-Ftehim u tiltaqa’ kull tliet snin. Kull Parti għandha vot wieħed, iżda l-organizzazzjonijiet tal-integrazzjoni ekonomika reġjonali, bħall-Unjoni Ewropea, jeżerċitaw id-dritt tagħhom tal-vot b’għadd ta’ voti li huwa daqs l-għadd tal-Istati Membri tagħhom li huma Partijiet tal-Ftehim. Kwalunkwe emenda tal-Anness għandha tiġi adottata b’maġġoranza ta’ żewġ terzi tal-Partijiet preżenti fil-laqgħa.

               It-tmien Laqgħa tal-Partijiet tal-Ftehim se ssir mill-5 sat-8 ta’ Ottubru 2021, fl-Ungerija.

               2.3.L-att previst  tal-Laqgħa tal-Partijiet

               Mill-5 sat-8 ta’ Ottubru 2021, waqt it-tmien laqgħa tagħha, il-Laqgħa tal-Partijiet jeħtieġ tadotta r-Riżoluzzjoni 8.xx dwar l-adozzjoni tal-emendi tal-Annessi tal-AEWA f’konformità mal-paragrafu 5 tal-Artikolu X tal-Ftehim (“l-att previst”).

               L-għan tal-att previst huwa li jiġi emendat l-Anness 3 (Pjan ta’ Azzjoni) tal-Ftehim. Filwaqt li l-Anness 2 jinkludi lista tal-għasafar tal-ilma migratorji li għalihom japplika l-Ftehim, l-Anness 3 jispeċifika l-azzjonijiet li l-Partijiet għandhom iwettqu fir-rigward tal-ispeċijiet ta’ prijorità. L-ispeċijiet ta’ prijorità huma elenkati fit-Tabella 1 tal-Anness 3 skont ċerti kriterji stabbiliti fl-istess Tabella.

               L-Artikolu II tal-Ftehim jipprevedi: “Il-Partijiet għandhom jieħdu miżuri koordinati sabiex iżommu l-ispeċi ta’ tjur u għasafar tal-ilma migratorji fi stat ta’ konservazzjoni favorevoli jew sabiex jerġgħu iġibuhom f’dak l-istat. Għal dan il-għan, għandhom japplikaw fil-limiti tal-ġurisdizzjoni nazzjonali tagħhom il-miżuri stipulati fl-Artikolu III, flimkien ma’ l-azzjonijiet speċifiċi determinati fil-Pjan ta’ Azzjoni provdut fl-Artikolu IV, ta’ dan il-Ftehim”.

               L-att previst se jidħol fis-seħħ għall-Partijiet kollha u se jkun vinkolanti għalihom fid-90 jum wara d-data tal-adozzjoni tiegħu mil-Laqgħa tal-Partijiet, għajr għall-Partijiet li daħħlu riżerva. Tul il-perjodu ta’ 90 jum, kwalunkwe Parti tista’ daħħal riżerva fir-rigward ta’ emenda ta’ Anness, permezz ta’ notifika bil-miktub lid-Depożitarju.

               3.Pożizzjoni li għandha tittieħed f’isem l-Unjoni

               Il-pożizzjoni proposta li għandha tittieħed f’isem l-Unjoni Ewropea hija li jiġi appoġġat l-att previst fit-tmien Laqgħa tal-Partijiet.

               L-emendi tat-Tabella 1 tal-Anness 3 li jinsabu fl-att previst ġew proposti mir-Renju Unit, abbażi tar-rakkomandazzjonijiet mill-Kumitat Tekniku tal-AEWA u huma:

               (1)Il-ħolqien u ż-żieda ta’ kategorija (f) ġdida għall-popolazzjonijiet tal-ispeċijiet fil-kategorija 3 tal-Kolonna A u l-kategorija 2 tal-Kolonna B tat-Tabella 1 fl-Anness 3 tal-Ftehim, meta ma jkunx hemm data għalihom, pereżempju meta ma tkun disponibbli l-ebda informazzjoni dwar id-direzzjoni tax-xejriet;

               (2)L-immarkar tal-kategorizzazzjonijiet b’ “()” fit-Tabella 1 abbażi ta’ xejra statistikament inċerta u daqs tal-popolazzjoni mhux magħruf, u

               (3)Il-bidliet tal-kategoriji tal-popolazzjonijiet wara l-evidenza miġbura bħala parti mit-tmien edizzjoni tar-Rapport dwar l-Istatus tal-Konservazzjoni tal-AEWA.

               L-emendi proposti ppreżentati fil-punti (1) u (2) hawn fuq huma bbażati fuq il-prinċipju ta’ prekawzjoni, peress li se jiżguraw li n-nuqqas ta’ informazzjoni dwar ix-xejra tal-popolazzjoni jitqies bir-reqqa fl-elenkar tal-popolazzjonijiet u għalhekk fil-kisba ta’ grad ogħla ta’ protezzjoni, meta meħtieġ. Dawn l-emendi se jiġu approvati f’isem l-Unjoni Ewropea mill-Kummissjoni, f’konformità mal-Artikolu 3(1) u 3(3) tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi.

               Fir-rigward tal-emendi proposti fil-punt (3) hawn fuq, dawn jikkonsistu f’bidliet fl-elenkar għal għadd ta’ speċijiet u l-popolazzjonijiet tagħhom. Minn dawn l-emendi proposti tal-Anness 3 tal-Ftehim, il-bidla fl-elenkar ta’ ħames popolazzjonijiet ta’ erba’ speċijiet mhijiex konformi mal-leġiżlazzjoni rilevanti tal-UE (id-Direttiva dwar l-Għasafar). Dawn l-emendi jipprevedu:

               –bidla mill-Kolonna B1 għall-Kolonna A3 tat-Tabella 1 għal:

               ·żewġ popolazzjonijiet (l-Iżlanda/ir-Renju Unit u l-Irlanda, u l-Baħar l-Iswed u t-Turkija) tal-Wiżża Griża (Anser anser)

               ·il-popolazzjoni tal-Baħar l-Iswed u tal-Lvant tal-Mediterran tal-Brajmla tat-Toppu Aħmar (Netta rufina)

               ·il-popolazzjoni taċ-Ċentru u l-Lvant tas-Siberja/il-Lbiċ tal-Asja u l-Lvant u n-Nofsinhar tal-Afrika tal-Pluviera Pastarda (Pluvialis squatarola squatarola).

               –bidla mill-Kriterju 4 tal-Kolonna A għall-Kriterju (3c) fil-Kolonna A tat-Tabella 1 għall-popolazzjoni tal-Lbiċ tal-Ewropa u l-Punent tal-Asja/il-Lbiċ tal-Asja u l-Grigal tal-Afrika tal-Gallina tal-Baħar Ewrasjatika (Haematopus ostralegus longipes).

               Dawn il-bidliet previsti għall-ħames popolazzjonijiet ta’ erba’ speċi jfissru li l-kaċċa ma tibqax aktar permessa skont il-Ftehim, għalkemm huma speċi li jistgħu jiġu kkaċċjati skont id-Direttiva dwar l-Għasafar peress li huma elenkati fl-Anness II, il-Parti b tad-Direttiva dwar l-Għasafar. Għalhekk, dawn l-emendi se jeħtieġu protezzjoni legali aktar milli meħtieġ skont id-dritt tal-UE.

               Jekk il-bidliet proposti jkunu akkumpanjati b’asterisk “*”, dan jindika li l-kaċċa tal-ispeċi tista’ tkompli fuq bażi ta’ użu sostenibbli fil-kuntest ta’ pjan ta’ azzjoni internazzjonali li jimplimenta l-prinċipji ta’ ġestjoni adattiva tal-qbid. Għalhekk, ir-riżerva tal-Unjoni Ewropea fir-rigward ta’ din il-popolazzjoni tista’ titneħħa ladarba jidħol fis-seħħ il-mekkaniżmu tal-ġestjoni adattiva tal-qbid skont il-korp internazzjonali, b’mod konsistenti mar-rekwiżiti tal-Artikolu 7 tad-Direttiva dwar l-Għasafar. Madankollu, dawn l-emendi proposti mhuma akkumpanjati bl-ebda asterisk*.

               L-emendi kollha proposti għandhom jiġu approvati f’isem l-Unjoni Ewropea skont l-Artikolu 218(9) tat-TFUE. Madankollu, f’konformità mal-Artikolu 3(4) tad-Deċiżjoni tal-Kunsill 2006/871/KE tat-18 ta’ Lulju 2005, il-Kummissjoni għandha ddaħħal riżerva fir-rigward tal-emendi proposti li jikkonċernaw il-ħames popolazzjonijiet tal-erba’ speċijiet imsemmija hawn fuq, bħalma għamlet għall-emendi b’effetti simili fil-Laqgħat tal-Partijiet preċedenti, peress li dawn jeħtieġu emenda tad-Direttiva dwar l-Għasafar li mhix possibbli fi żmien 90 jum mid-data tal-adozzjoni tagħhom mil-Laqgħa tal-Partijiet.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp ikkonċernat. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.
                  4

               4.1.2.Applikazzjoni għall-każ preżenti

               Il-Laqgħa tal-Partijiet hija korp imwaqqaf bi Ftehim, prinċipalment il-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi.

               L-att li l-Laqgħa tal-Partijiet qiegħda tintalab tadotta jikkostitwixxi att li jkollu effetti legali. L-att previst se jkun vinkolanti skont id-dritt internazzjonali u għandu l-kapaċità li jinfluwenza b’mod deċiżiv il-kontenut tal-leġiżlazzjoni tal-Unjoni Ewropea, prinċipalment id-Direttiva dwar l-Għasafar. Dan minħabba li xi azzjonijiet, b’mod partikolari fir-rigward tal-kaċċa, li l-Partijiet għandhom iwettqu b’rabta mal-ispeċijiet ta’ prijorità elenkati fit-Tabella 1 tal-Anness 3 tal-Ftehim mhumiex dejjem kompatibbli ma’ dak li d-Direttiva dwar l-Għasafar tipprevedi għall-istess speċijiet. Prinċipalment, jekk speċi elenkata fl-Anness II tad-Direttiva dwar l-Għasafar ma tkunx tista’ tiġi kkaċċjata skont l-AEWA, tkun meħtieġa emenda tad-Direttiva dwar l-Għasafar.Skont l-Artikolu 3 tad-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi, fir-rigward tal-kwistjonijiet li jaqgħu taħt il-kompetenza Komunitarja, il-Kummissjoni hija awtorizzata li f’isem il-Komunità tapprova l-emendi tal-Annessi tal-Ftehim adottati f’konformità mal-Artikolu X(5) tal-Ftehim. Madankollu, din l-awtorizzazzjoni hija limitata għal dawk l-emendi li huma konsistenti mal-leġiżlazzjoni Komunitarja dwar il-konservazzjoni tal-għasafar selvaġġi u tal-ħabitat naturali tagħhom, u li ma jinvolvu l-ebda modifika tagħha.

               Peress li l-emendi proposti tat-Tabella 1 tal-Anness 3 tal-Ftehim li jikkonċernaw l-erba speċijiet li ġejjin: il-Wiżża Griża (Anser anser), il-Brajmla tat-Toppu Aħmar (Netta rufina), il-Pluviera Pastarda (Pluvialis squatarola squatarola) u l-Gallina tal-Baħar Ewrasjatika (Haematopus ostralegus longipes) ikunu jeħtieġu emenda tad-Direttiva dwar l-Għasafar, Deċiżjoni tal-Kunsill hija meħtieġa biex tiġi stabbilita l-pożizzjoni li għandha tittieħed f’isem l-Unjoni Ewropea fit-tmien Laqgħa tal-Partijiet tal-Ftehim f’dak ir-rigward
                  5
               .

               L-att previst ma jissupplimentax jew ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwarhom tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew wieħed minn dawn il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik li jeżiġi l-għan jew il-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-ambjent.

               Għalhekk, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att previst tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi se jemenda l-Anness 3 tiegħu, jixraq li wara l-adozzjoni tiegħu jiġi ppubblikat f’Il-Ġurnal Uffiċjali tal-Unjoni Ewropea.

               2021/0243 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea waqt it-tmien Laqgħa tal-Partijiet tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi fir-rigward ta’ ċerti emendi tal-Anness 3 tal-Ftehim

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi (“il-Ftehim”) daħal fis-seħħ fl-1 ta’ Novembru 1999 u ġie approvat f’isem il-Komunità Ewropea bid-Deċiżjoni tal-Kunsill 2006/871/KE
                  6
               .

               (2)Skont il-paragrafu 5 tal-Artikolu X tal-Ftehim, il-Laqgħa tal-Partijiet tista’ tadotta emendi tal-Annessi tal-Ftehim.

               (3)It-tmien Laqgħa tal-Partijiet tal-Ftehim mill-5 sat-8 ta’ Ottubru 2021, mistennija tadotta Riżoluzzjoni dwar l-adozzjoni tal-emendi tal-Anness 3 tal-Ftehim.

               (4)Jixraq li tiġi stabbilita l-pożizzjoni li għandha tittieħed f’isem l-Unjoni fil-Laqgħa tal-Partijiet, peress li r-Riżoluzzjoni se tkun vinkolanti fl-Unjoni u bil-kapaċità li tinfluwenza b’mod deċiżiv il-kontenut tad-dritt tal-Unjoni, prinċipalment id-Direttiva dwar l-Għasafar.

               (5)L-emendi proposti tal-Anness 3 tal-Ftehim sottomessi mir-Renju Unit u stabbiliti fl-abbozz tar-Riżoluzzjoni 8.xx jikkonċernaw l-erba’ speċijiet li ġejjin: il-Wiżża Griża (Anser anser), il-Brajmla tat-Toppu Aħmar (Netta rufina), il-Pluviera Pastarda (Pluvialis squatarola squatarola) u l-Gallina tal-Baħar Ewrasjatika (Haematopus ostralegus longipes), li mhumiex konformi mal-leġiżlazzjoni rilevanti tal-UE (id-Direttiva dwar l-Għasafar), jenħtieġ li jiġu approvati f’isem l-Unjoni Ewropea, peress li jikkontribwixxu biex jinkiseb livell ogħla ta’ protezzjoni ta’ dawn il-popolazzjonijiet tal-ispeċijiet li qed jonqsu. Madankollu, f’konformità mal-Artikolu 3(4) tad-Deċiżjoni tal-Kunsill 2006/871/KE tat-18 ta’ Lulju 2005, il-Kummissjoni jenħtieġ li ddaħħal riżerva fir-rigward tal-emendi proposti li jikkonċernaw l-erba’ speċijiet msemmija hawn fuq, peress li dawn jeħtieġu emenda tad-Direttiva dwar l-Għasafar li mhix possibbli fi żmien 90 jum mid-data tal-adozzjoni tagħhom mil-Laqgħa tal-Partijiet.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fit-tmien Laqgħa tal-Partijiet tal-Ftehim għandha tkun li ġejja:

               L-emendi tal-Anness 3 tal-Ftehim sottomessi mir-Renju Unit u stabbiliti fl-abbozz tar-Riżoluzzjoni 8.xx  tat-tmien Laqgħa tal-Partijiet tal-Ftehim li jikkonċernaw l-erba’ speċijiet li ġejjin: il-Wiżża Griża (Anser anser), il-Brajmla tat-Toppu Aħmar (Netta rufina), il-Pluviera Pastarda (Pluvialis squatarola squatarola) u l-Gallina tal-Baħar Ewrasjatika (Haematopus ostralegus longipes), se jiġu approvati fit-tmien Laqgħa tal-Partijiet f’isem l-Unjoni Ewropea.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill 2006/871/KE tat-18 ta’ Lulju 2005 dwar il-konklużjoni, mill-Komunità Ewropea, tal-Ftehim dwar il-Konservazzjoni tal-Għasafar tal-Ilma Migratorji Afro-Ewrasjatiċi. ĠU L 345, 8.12.2006, p. 24.

                     (2)

                        Tliet Stati Membri mhumiex Partijiet tal-Ftehim: l-Awstrija, Malta u l-Polonja.

                     (3)

                        ĠU L 20, 26.01.2010, p. 7 -
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:MT:PDF
                  .

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (5)

                        Għall-emendi li ma jkunux jeħtieġu emenda tad-Direttiva dwar l-Għasafar, il-Kummissjoni tista’ tapprovahom f’konformità mad-Deċiżjoni tal-Kunsill 2006/871/KE tat-18 ta’ Lulju 2005.

                     (6)

                        ĠU L345, 8.12.2006, p. 24


               IL-KUMMISSJONI EWROPEA
            Brussell, 13.12.2021
            COM(2021) 783 final
            2021/0412(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bil-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana (AP) tax-Xatt tal-Punent u l-Istrixxa ta’ Gaża, min-naħa l-oħra, rigward l-estensjoni tal-Pjan ta’ Azzjoni UE-AP

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni  fil-Kumitat Konġunt stabbilit mill-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni (“Ftehim Interim ta’ Assoċjazzjoni”) bejn il-Komunità Ewropea, minn naħa waħda, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana (AP) tax-Xatt tal-Punent u l-Istrixxa ta’ Gaża, min-naħa l-oħra, b’konnessjoni mal-adozzjoni prevista ta’ rakkomandazzjoni li tikkonċerna l-estensjoni tal-Pjan ta’ Azzjoni UE-AP.

               2.Kuntest tal-proposta

               2.1.Il-Ftehim Interim ta’ Assoċjazzjoni

               Il-Ftehim Interim ta’ Assoċjazzjoni dwar il-Kummerċ u l-Kooperazzjoni bejn l-UE u l-Organizzazzjoni għal-Liberazzjoni tal-Palestina (PLO) f’isem l-Awtorità Palestinjana (“il-Ftehim”) mill-1997 jifforma l-bażi ġuridika għar-relazzjonijiet bilaterali bejn l-Unjoni Ewropea u l-Awtorità Palestinjana (AP). Il-Ftehim jipprevedi aċċess mingħajr dazju għas-swieq tal-UE għall-prodotti industrijali Palestinjani, u t-tneħħija gradwali tat-tariffi fuq l-esportazzjonijiet tal-UE lejn il-Palestina
                  1* fuq ħames snin. Skont l-Artikolu 1, il-Ftehim għandu l-għan li:

               –jipprovdi qafas xieraq għal djalogu komprensiv, li jippermetti l-iżvilupp ta’ relazzjonijiet mill-qrib bejn il-Partijiet.

               –jistabbilixxi l-kundizzjonijiet għal-liberalizzazzjoni progressiva tal-kummerċ.

               –irawwem l-iżvilupp ta’ relazzjonijiet ekonomiċi u soċjali bbilanċjati bejn il-Partijiet permezz tad-djalogu u l-kooperazzjoni.

               –jikkontribwixxi għall-iżvilupp soċjali u ekonomiku fix-Xatt tal-Punent u l-Istrixxa ta’ Gaża

               –jinkoraġġixxi l-kooperazzjoni reġjonali sabiex tiġi kkonsolidata koeżistenza paċifika u l-istabbiltà ekonomika u politika.

               –jippromwovi l-kooperazzjoni f’oqsma oħrajn li huma ta’ interess reċiproku.

               Il-Ftehim daħal fis-seħħ fl-1 ta’ Lulju 1997.

               2.2.Il-Kumitat Konġunt

               Il-Kumitat Konġunt huwa stabbilit fl-Artikolu 63 tal-Ftehim Interim ta’ Assoċjazzjoni. Dan għandu s-setgħa li jieħu deċiżjonijiet fil-każijiet previsti fil-Ftehim kif ukoll f’każijiet oħra neċessarji sabiex jintlaħqu l-objettivi stabbiliti fih. Id-deċiżjonijiet meħuda għandhom ikunu jorbtu lill-Partijiet legalment. Il-kariga ta’ President tal-Kumitat Konġunt għandha tinżamm b’mod alternat mill-UE u mill-Awtorità Palestinjana skont il-kondizzjonijiet stabbiliti fir-regoli ta’ proċedura u għandha tiltaqa’ mill-inqas darba fis-sena u meta ċ-ċirkostanzi jeħtieġu fuq l-inizjattiva tal-President tagħha.

               2.3.L-att previst tal-Kumitat Konġunt

               Il-Kumitat Konġunt għandu jadotta rakkomandazzjoni li tirrigwarda l-estensjoni tal-Pjan ta’ Azzjoni UE-AP (l-“att previst”). Skont l-Artikolu 10 tar-Regoli ta’ Proċedura tal-Kumitat Konġunt, ir-rakkomandazzjoni se tiġi adottata permezz tal-proċedura bil-miktub.

               L-għan tal-att previst huwa li l-validità tal-Pjan ta’ Azzjoni UE-Iżrael tiġi estiża bi tliet snin, sabiex tiġi żgurata l-kontinwazzjoni tal-kooperazzjoni bejn iż-żewġ partijiet. L-att previst se jsir vinkolanti fuq il-partijiet skont l-Artikolu 63 tal-Ftehim Interim ta’ Assoċjazzjoni, li jipprevedi li l-Kumitat Konġunt jista’ jieħu deċiżjonijiet u jagħmel rakkomandazzjonijiet xierqa.

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tiġi adottata mill-Unjoni Ewropea fil-Kumitat Konġunt stabbilit mill-Ftehim Interim ta’ Assoċjazzjoni dwar l-adozzjoni ta’ rakkomandazzjoni għall-estensjoni bi tliet snin tal-Pjan ta’ Azzjoni UE-AP hija bbażata fuq it-test tar-rakkomandazzjoni mehmuża ma’ din id-Deċiżjoni.

               Iż-żewġ Partijiet ikkonfermaw b’mod ripetut ir-rikkezza u l-vitalità tar-relazzjonijiet bejn l-Unjoni Ewropea u l-AP u l-impenn sħiħ tagħhom għat-tkomplija tal-iżvilupp ta’ dawn ir-relazzjonijiet fl-oqsma kollha ta’ interess reċiproku.

               L-estensjoni tal-Pjan ta’ Azzjoni hija għalhekk fl-interess tal-Partijiet.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .

               4.1.2.Applikazzjoni għal dan il-każ

               Il-Kumitat Konġunt huwa korp imwaqqaf bi ftehim, speċifikament il-Ftehim Interim ta’ Assoċjazzjoni.

               L-att li l-Kumitat Konġunt huwa mitlub jadotta huwa att b’effetti legali.

               L-att previst għandu effetti legali għaliex se jestendi l-Pjan ta’ Azzjoni attwali bejn l-UE u l-PA bi tliet snin.

               L-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrigwardaw kooperazzjoni ma’ pajjiż terz, fil-qafas ta’ ftehim interim ta’ assoċjazzjoni, adottat fuq il-bażi tal-Artikoli 207 u 209 TFUE, u l-Politika Ewropea tal-Viċinat.

               Għalhekk, il-bażi ġuridika sostantiva tad-deċiżjoni proposta hija l-Artikoli 207 u 209 TFUE.

               4.3.Konklużjoni

               Jenħtieġ li l-bażiijiet ġuridiċi tad-deċiżjoni proposta jkunu l-Artikoli 207 u 209 flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tal-Kumitat Konġunt se jbiddel it-tul tal-Pjan ta’ Azzjoni UE-AP, ikun xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu, f’konformità mar-Regoli ta’ Proċedura tal-Kumitat Konġunt UE-AP.

               2021/0412 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bil-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana (AP) tax-Xatt tal-Punent u l-Istrixxa ta’ Gaża, min-naħa l-oħra, rigward l-estensjoni tal-Pjan ta’ Azzjoni UE-AP

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207 u 209 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta’ Assoċjazzjoni Interim Ewro-Mediterranju, dwar il-Kummerċ u l-Kooperazzjoni bejn il-Komunità Ewropea (“il-Ftehim”) minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Medda ta’ Gaża, min-naħa l-oħra ġie konkluż mill-Unjoni permezz ta’ Deċiżjoni tal-Kunsill fl-24 ta’ Frar 1997 u daħal fis-seħħ fl-1 ta’ Lulju 1997.

               (2)Il-Partijiet jaqblu li l-Pjan ta’ Azzjoni attwali jkompli jirrifletti s-sħubija privileġġjata bejn l-UE u l-AP u jappoġġja l-implimentazzjoni tal-Ftehim Ewro-Mediterranju Interim ta’ Assoċjazzjoni.

               (3)Skont l-Artikolu 63 tal-Ftehim, il-Kumitat Konġunt jista' jieħu deċiżjonijiet u jagħmel rakkomandazzjonijiet xierqa.

               (4)Il-Kumitat Konġunt għandu jadotta r-rakkomandazzjoni dwar l-estensjoni bi tliet snin tal-Pjan ta’ Azzjoni UE-AP permezz ta’ proċedura bil-miktub.

               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt, peress li r-rakkomandazzjoni se jkollha effetti legali.

               (6)L-estensjoni tal-Pjan ta' Azzjoni bi tliet snin se tagħti opportunità sħiħa lill-Partijiet biex jagħmlu progress fil-kooperazzjoni tagħhom fis-snin li ġejjin, inkluż permezz tal-possibbiltà li jiġu negozjati prijoritajiet ta' sħubija,

               ADOTTA DIN ID-DEĊIŻJONI:

               Artikolu 1

               Il-pożizzjoni tal-Unjoni fil-Kumitat Konġunt stabbilit mill-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana (AP) tax-Xatt tal-Punent u l-Istrixxa ta’ Gaża, min-naħa l-oħra, rigward l-estensjoni tal-Pjan ta’ Azzjoni UE-AP, għandha tkun ibbażata fuq l-abbozz ta’ rakkomandazzjoni tal-Kumitat Konġunt mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni u lir-Rappreżentant Għoli.

               Magħmul fi Brussell,

                     Għall-Kunsill

                     Il-President

                     (1)
                  * Dan l-isem ma għandux jiġi interpretat bħala rikonoxximent ta’ Stat tal-Palestina u huwa mingħajr preġudizzju għall-pożizzjonijiet individwali tal-Istati Membri rigward din il-kwistjoni.

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, Kawża C-399/12, ECLI:EU:C:2014:2258, il-paragrafi minn 61 sa 64.

    ---documentbreak---

               IL-KUMMISSJONI EWROPEA
            Brussell, 13.12.2021
            COM(2021) 783 final

            ANNESS
            ta'
            Proposta għal DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bil-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana (AP) tax-Xatt tal-Punent u l-Istrixxa ta’ Gaża, min-naħa l-oħra, rigward l-estensjoni tal-Pjan ta’ Azzjoni UE-AP

               ANNESS

               RAKKOMANDAZZJONI NRU xxx TAL-KUMITAT KONĠUNT UE-PLO għall-approvazzjoni tal-estensjoni tal-Pjan ta’ Azzjoni UE-PA [XXX 2021]

               IL-KUMITAT KONĠUNT UE-PLO,

               Wara li kkunsidra l-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberalizzazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Istrixxa ta’ Gaża, min-naħa l-oħra (il-“Ftehim Interim ta’ Assoċjazzjoni”),

               Billi:

               (1)Il-Ftehim Interim ta’ Assoċjazzjoni Ewro-Mediterranju dwar il-Kummerċ u l-Kooperazzjoni bejn il-Komunità Ewropea, minn naħa waħda, u l-Organizzazzjoni għal-Liberazzjoni tal-Palestina (PLO) għall-benefiċċju tal-Awtorità Palestinjana tax-Xatt tal-Punent u l-Istrixxa ta’ Gaża, min-naħa l-oħra (il-“Ftehim Interim ta’ Assoċjazzjoni”) ġie ffirmat fl-24 ta’ Frar 1997 u daħal fis-seħħ fl-1 ta’ Lulju 1997.

               (2)Skont l-Artikolu 63 tal-Ftehim Interim ta’ Assoċjazzjoni, il-Kumitat Konġunt jista’ jieħu deċiżjonijiet u jagħmel rakkomandazzjonijiet xierqa.

               (3)L-Artikolu 10 tar-Regoli ta’ Proċedura tal-Kumitat Konġunt jipprevedi l-possibbiltà li jittieħdu deċiżjonijiet permezz ta’ proċedura bil-miktub bejn is-sessjonijiet jekk iż-żewġ Partijiet jaqblu.

               (4)L-estensjoni tal-Pjan ta' Azzjoni UE-AP bi tliet snin se tagħti l-opportunità lill-Partijiet biex fis-snin li ġejjin ikomplu jagħmlu progress fil-kooperazzjoni tagħhom, inkluż permezz tal-possibbiltà li jiġu negozjati prijoritajiet ta' sħubija,

               JIRRAKKOMANDA:

               Artikolu 1

               Il-Kumitat Konġunt, permezz ta’ proċedura bil-miktub, jirrakkomanda li l-Pjan ta’ Azzjoni UE-AP jiġi estiż bi tliet snin mill-jum tal-adozzjoni tal-estensjoni tiegħu.

               Artikolu 2

               Din ir-Rakkomandazzjoni għandha ssir effettiva fid-data tal-adozzjoni tagħha.

               Magħmul fi xx, [xxxxx 2021].

               Għall-Kumitat Konġunt UE-PLO

               Il-President

               ***


               IL-KUMMISSJONI EWROPEA
            Brussell, 14.7.2021
            COM(2021) 571 final/2
            2021/0202(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni (UE) 2015/1814 fir-rigward tal-ammont ta’ kwoti li għandhom jitqiegħdu fir-riżerva tal-istabbiltà tas-suq għall-iskema tal-Unjoni għan-negozjar ta’ kwoti ta’ emissjonijiet ta’ gassijiet serra sal-2030
            {SWD(2021) 552 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet għall-proposta u l-objettivi tagħha

               Il-Komunikazzjoni dwar il-Patt Ekoloġiku Ewropew
                  1
                nediet strateġija ġdida għat-tkabbir għall-UE bil-għan li tittrasforma l-Unjoni Ewropea f’soċjetà ġusta u għanja b’ekonomija moderna, effiċjenti fir-riżorsi u kompetittiva. Hija tafferma mill-ġdid l-ambizzjoni tal-Kummissjoni li żżid il-miri klimatiċi tagħha u tagħmel lill-Ewropa l-ewwel kontinent newtrali għall-klima sal-2050. Barra minn hekk, hija timmira li tipproteġi s-saħħa u l-benesseri taċ-ċittadini minn riskji u minn impatti relatati mal-ambjent. Il-ħtieġa u l-valur tal-Patt Ekoloġiku Ewropew kibru biss fid-dawl tal-effetti serji ħafna tal-pandemija tal-COVID-19 fuq is-saħħa, il-kundizzjonijiet tal-għajxien u tax-xogħol u l-benesseri taċ-ċittadini tal-Unjoni.

               L-indirizzar tat-tibdil fil-klima huwa sfida urġenti. F’konformità mas-sejbiet xjentifiċi tar-Rapport Speċjali tal-Grupp Intergovernattiv ta’ Esperti dwar it-Tibdil fil-Klima (IPCC), in-newtralità karbonika fl-emissjonijiet globali tas-CO2 trid tinkiseb qrib l-2050, u n-newtralità għall-gassijiet serra l-oħrajn kollha malajr kemm jista’ jkun aktar tard fis-seklu. Din l-isfida urġenti tirrikjedi li l-UE żżid l-azzjoni tagħha u turi tmexxija globali billi ssir newtrali għall-klima sal-2050. Dan l-objettiv huwa stabbilit fil-Komunikazzjoni “Pjaneta Nadifa għal Kulħadd” - Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima”
                  2
               .

               Abbażi tal-istrateġija tal-Patt Ekoloġiku Ewropew u valutazzjoni komprensiva tal-impatt, il-Komunikazzjoni tal-Kummissjoni ta’ Settembru 2020 dwar It-tisħiħ tal-ambizzjoni klimatika tal-Ewropa għall-2030
                  3
                (“Il-Pjan dwar il-Mira Klimatika għall-2030”) ipproponiet li tiżdied l-ambizzjoni tal-UE u li jitressaq pjan komprensiv biex tiżdied il-mira vinkolanti tal-Unjoni Ewropea għall-2030 lejn tnaqqis nett tal-emissjonijiet ta’ mill-anqas 55 %, b’mod responsabbli. It-tkabbir tal-ambizzjoni għall-2030 issa jgħin biex tingħata ċertezza lil dawk li jfasslu l-politika u lill-investituri, sabiex id-deċiżjonijiet li jittieħdu fis-snin li ġejjin ma jkunux jorbtu livelli tal-emissjonijiet li jkunu inkonsistenti mal-objettiv tal-UE li tkun newtrali għall-klima sal-2050. Il-mira għall-2030 hija konformi mal-objettiv tal-Ftehim ta’ Pariġi li ż-żieda fit-temperatura globali tinżamm ferm taħt iż-2 °C u li jiġu segwiti l-isforzi biex din tinżamm għal 1,5 °C.

               Il-Kunsill Ewropew approva l-mira vinkolanti l-ġdida tal-UE għall-2030 fil-laqgħa tiegħu ta’ Diċembru 2020
                  4
               . Huwa talab ukoll lill-Kummissjoni “biex tivvaluta kif is-setturi ekonomiċi kollha jistgħu jikkontribwixxu bl-aħjar mod għall-mira għall-2030 u biex tressaq il-proposti meħtieġa akkumpanjati minn eżami fil-fond tal-impatt ambjentali, ekonomiku u soċjali fil-livell tal-Istati Membri, filwaqt li jitqiesu l-pjanijiet nazzjonali għall-enerġija u l-klima u filwaqt li jiġu rieżaminati l-flessibbiltajiet eżistenti”.

               Għal dan il-għan, il-Liġi Ewropea dwar il-Klima
                  5
               , kif miftiehma mal-koleġiżlaturi, se tagħmel il-mira tan-newtralità klimatika tal-UE legalment vinkolanti, u se żżid l-ambizzjoni għall-2030 billi tistabbilixxi l-mira ta’ tnaqqis nett tal-emissjonijiet ta’ mill-inqas 55 % sal-2030 meta mqabbel mal-1990.

               Sabiex issegwi t-triq proposta fil-Liġi Ewropea dwar il-Klima, u twassal dan il-livell ogħla ta’ ambizzjoni għall-2030, il-Kummissjoni rieżaminat il-leġiżlazzjoni dwar il-klima u l-enerġija attwalment fis-seħħ li hija mistennija li tnaqqas l-emissjonijiet ta’ gassijiet serra biss b’40 % sal-2030 u b’60 % sal-2050. Dan il-pakkett leġiżlattiv “lesti għall-mira ta’ 55 %”, kif imħabbar fil-Pjan dwar il-Mira Klimatika għall-2030, huwa l-aktar komponent komprensiv fl-isforzi għall-implimentazzjoni tal-mira klimatika ambizzjuża l-ġdida għall-2030, u s-setturi u l-politiki ekonomiċi kollha se jkollhom bżonn jagħtu l-kontribut tagħhom.

               Bħala parti minn dan il-pakkett, il-Kummissjoni trid iżżid il-kontribut ambjentali tal-Iskema tal-UE għan-Negozjar ta’ Kwoti ta’ Emissjonijiet (EU ETS) billi temenda d-Direttiva 2003/87/KE tal-Parlament Ewropew u tal-Kunsill
                  6
                (Id-Direttiva EU ETS) b’mod proporzjonat mal-mira ġenerali. Barra minn hekk, huma meħtieġa investimenti bla preċedent għal żmien qasir biex jingħeleb l-impatt negattiv tal-kriżi tal-COVID-19 fuq l-impjiegi, id-dħul u n-negozji, inkluż fis-setturi koperti mill-Iskema tal-UE għan-Negozjar ta’ Kwoti ta’ Emissjonijiet (EU ETS).

               Biex jiġi indirizzat l-iżbilanċ strutturali bejn il-provvista ta’ kwoti fis-suq u d-domanda għalihom, u biex tittejjeb ir-reżiljenza tal-EU ETS għal xokkijiet kbar, id-Deċiżjoni (UE) 2015/1814 tal-Parlament Ewropew u tal-Kunsill
                  7
                (id-Deċiżjoni dwar l-MSR) stabbiliet riżerva tal-istabbiltà tas-suq (l-MSR) fl-2018. L-MSR ilha operattiva mill-2019.

               Ir-riżerva tiffunzjona billi tattiva l-aġġustamenti għall-volumi annwali tal-irkant. Sabiex jinżamm grad massimu ta’ prevedibbiltà, id-Deċiżjoni (UE) 2015/1814 (id-Deċiżjoni dwar l-MSR) stabbiliet regoli ċari għat-tqegħid tal-kwoti fir-riżerva u għall-ħruġ tagħhom minnha.

               Dawn ir-regoli ġew emendati bid-Direttiva (UE) 2018/410 tal-Parlament Ewropew u tal-Kunsill
                  8
               . Id-Direttiva (UE) 2018/410 irdoppjat sal-2023 ir-rata ta’ inkorporazzjoni (il-perċentwal mill-għadd totali ta’ kwoti fiċ-ċirkolazzjoni (TNAC) li jitqiegħed fir-riżerva) minn 12 % għal 24 %, u l-ammont minimu li għandu jitqiegħed fir-riżerva minn 100 għal 200 miljun kwota.

               Ta’ min jinnota li l-ammont minimu ta’ kwoti li għandhom jitqiegħdu fir-riżerva jiddetermina indirettament it-TNAC minimu meħtieġ biex jiġi attivat inkorporazzjoni ta’ kwoti fir-riżerva (jiġifieri l-limitu massimu tar-riżerva). It-TNAC irid ikun mill-inqas 833 miljun sabiex 12 % ta’ dak l-ammont jinvolvi t-tqegħid ta’ mill-inqas 100 miljun kwota fir-riżerva. Dan l-ammont minimu ġie rduppjat flimkien mal-irduppjar tal-perċentwal ta’ inkorporazzjoni sabiex il-limitu massimu tar-riżerva baqa’ l-istess (24 % ta’ 833 huwa 200).

               Il-bidliet fl-EU ETS biex tiżdied l-ambizzjoni għall-2030, kif ukoll l-impatt ta’ fatturi esterni bħall-COVID-19 jew miżuri nazzjonali bħall-eliminazzjoni gradwali tal-faħam, ifissru li r-regoli bażiċi tal-MSR iridu jibqgħu adatti biex ikomplu jindirizzaw l-iżbilanċi strutturali bejn il-provvista u d-domanda matul id-deċennju. Barra minn hekk, l-Artikolu 3 tad-Deċiżjoni dwar l-MSR jagħti lill-Kummissjoni l-kompitu li tirrieżamina l-funzjonament tal-MSR fi żmien tliet snin mill-bidu tal-operat tagħha, abbażi ta’ analiżi tal-funzjonament ordnat tas-suq Ewropew tal-karbonju. Ir-rieżami jrid jagħti attenzjoni partikolari lill-parametri numeriċi ewlenin u r-regola ta’ invalidazzjoni tal-MSR
                  9
               , u jrid jeżamina l-impatt tar-riżerva fuq it-tkabbir, l-impjiegi, il-kompetittività industrijali tal-Unjoni u r-riskju ta’ rilokazzjoni tal-emissjonijiet tal-karbonju.

               L-analiżi mwettqa fil-Valutazzjoni tal-Impatt, fil-kuntest tar-rieżami, turi li l-MSR jenħtieġ li tiġi adattata għall-kundizzjonijiet il-ġodda tal-politika u tas-suq, u x-xokkijiet. Hija sabet ukoll li l-MSR jenħtieġ li tinkludi l-provvista u d-domanda mill-avjazzjoni. Punt ieħor li jirriżulta mill-analiżi kien li l-inkorporazzjoni huwa suxxettibbli għal effett ta’ limitu, li jenħtieġ li jiġi kkoreġut
                  10
               .

               Ir-rieżami ta’ dawn l-elementi jenħtieġ li jitqies flimkien mal-effetti għall-istabbiltà tas-suq taż-żieda tal-ambizzjoni tal-EU ETS. B’riżultat ta’ dan, ir-rieżami qed jitwettaq bħala parti mill-proposta għal Direttiva tal-Parlament Ewropew u tal-Kunsill li temenda d-Direttiva EU ETS u d-Deċiżjoni dwar l-MSR biex tissaħħaħ l-EU ETS
                  11
               .

               Skont l-Artikolu 1(5) tad-Deċiżjoni tal-MSR, ir-rata ta’ inkorporazzjoni terġa’ lura għal 12 % wara l-2023. Jekk il-parametri tal-MSR ma jiġux aġġustati kif xieraq u fil-ħin, dan joħloq ir-riskju li jirriżulta f’żieda tas-surplus li potenzjalment tagħmel ħsara. Għalhekk, il-kontinwazzjoni tal-parametri attwali tal-MSR, kif stabbilit skont id-Direttiva (UE) 2018/410 (rata ta’ inkorporazzjoni ta’ 24 % u ammont minimu li għandu jitqiegħed fir-riżerva ta’ 200 miljun kwota), jenħtieġ li tiġi adottata separatament mir-rieżami ġenerali tal-EU ETS bħala parti mill-pakkett “lesti għall-mira ta’ 55 %” biex tiġi żgurata l-prevedibbiltà tas-suq.

               B’riżultat ta’ dan, id-Deċiżjoni dwar l-MSR jenħtieġ li tiġi emendata biex isir dan l-aġġustament essenzjali għaż-żamma ta’ EU ETS li tiffunzjona tajjeb u li hija ambizzjuża.

               •
                     Konsistenza ma’ dispożizzjonijiet eżistenti ta’ politika

               L-MSR hija għodda għall-istabbiltà tas-suq stabbilita mill-EU ETS. B’hekk, il-konsistenza tal-MSR ma’ politiki oħrajn tal-Unjoni hija żgurata prinċipalment permezz tal-konsistenza tal-EU ETS ma’ politiki oħra tal-Unjoni. Peress li l-proposta attwali tinvolvi biss bidliet fil-karatteristiċi tad-disinn tal-MSR, din ma taffettwax politiki oħrajn tal-Unjoni direttament.

               Il-konsistenza ma’ politiki oħrajn tal-Unjoni hija żgurata permezz tal-koerenza tal-valutazzjoni tal-impatt għar-rieżami tal-EU ETS u tal-MSR mal-bqija tal-pakkett dwar il-klima u l-enerġija “lesti għall-mira ta’ 55 %”: b’mod partikolari l-valutazzjonijiet tal-impatti relatati mal-ESR; ir-Regolament dwar l-Użu tal-Art, it-Tibdil fl-Użu tal-Art u l-Forestrija (LULUCF); l-Istandards tal-Rendiment tal-Emissjonijiet tas-CO2 għall-Karozzi u l-Vannijiet; id-Direttiva dwar l-Enerġija Rinnovabbli (RED II); id-Direttiva dwar l-Effiċjenza fl-Enerġija (EED); u, fi stadju aktar tard, id-Direttiva dwar ir-Rendiment tal-Bini fl-Użu tal-Enerġija. Ir-riżerva tal-istabbiltà tas-suq tkopri l-bidliet fid-domanda minħabba dawn il-politiki komplementari.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Il-Bażi ġuridika

               Il-bażi ġuridika għal din il-proposta hija l-Artikolu 192 tat-TFUE. F’konformità mal-Artikoli 191 u 192(1) tat-TFUE, l-Unjoni Ewropea għandha tikkontribwixxi biex, fost l-oħrajn, jintlaħqu l-objettivi li ġejjin: il-preżervazzjoni, il-protezzjoni u t-titjib tal-kwalità tal-ambjent; il-promozzjoni ta’ miżuri fil-livell internazzjonali sabiex jiġu trattati problemi ambjentali reġjonali jew globali, u b’mod partikolari li jiġġieldu t-tibdil fil-klima.

               •Is-sussidjarjetà (għall-kompetenza mhux esklużiva)

               Id-dritt tal-UE li taġixxi jirriżulta mill-fatt li l-EU ETS topera bħala sistema għall-Unjoni kollha b’mod armonizzat għalkollox. Id-Direttiva EU ETS hija strument ta’ politika tal-UE eżistenti introdotta fl-2003.

               It-tibdil fil-klima huwa problema transfruntiera u kemm l-azzjoni internazzjonali kif ukoll dik tal-UE jistgħu jikkomplementaw u jsaħħu b’mod effettiv l-azzjoni reġjonali, nazzjonali u lokali. Iż-żieda tal-mira għall-2030 għat-tnaqqis tal-gassijiet serra tal-UE se jkollha impatt fuq ħafna setturi fl-ekonomija tal-UE u għalhekk, azzjoni koordinata fil-livell tal-UE hija indispensabbli u għandha ċans ħafna akbar li twassal għat-trasformazzjoni meħtieġa, filwaqt li taġixxi bħala mutur b’saħħtu għal bidla kosteffettiva u għal konverġenza ’l fuq.

               Għalhekk, l-objettivi tad-Direttiva EU ETS ma jistgħux jintlaħqu b’mod suffiċjenti mill-Istati Membri jekk jaġixxu unilateralment, iżda minflok, għal raġunijiet tal-iskala u l-effetti tad-Direttiva, jistgħu jintlaħqu aħjar fil-livell tal-Unjoni. B’estensjoni, peress li l-MSR hija għodda għall-istabbiltà tas-suq stabbilita mid-Direttiva EU ETS, l-objettiv tagħha lanqas ma jinkiseb b’mod suffiċjenti permezz ta’ azzjoni unilaterali mill-Istati Membri. Dan huwa strument ta’ politika tal-UE eżistenti adottat fl-2015. F’konformità mal-prinċipju tas-sussidjarjetà stabbilit fl-Artikolu 5 tat-TFUE, l-objettivi tal-proposta li temenda dan l-istrument jistgħu jintlaħqu biss permezz ta’ proposta mill-Kummissjoni fil-livell ta’ UE.

               •Il-proporzjonalità

               Kif stabbilit fit-taqsima 7 tal-valutazzjoni tal-impatt, il-proposta tikkonforma mal-prinċipju ta’ proporzjonalità għaliex ma tmurx lil hinn minn dak li huwa meħtieġ biex jintlaħqu l-objettivi tal-implimentazzjoni b’mod kosteffettiv tal-mira tal-UE ta’ tnaqqis ta’ emissjonijiet ta’ gassijiet serra għall-2030 filwaqt li fl-istess ħin tiżgura l-funzjonament tajjeb tas-suq intern.

               •L-għażla tal-istrument

                  Deċiżjoni hija l-istrument xieraq biex tiġi emendata d-Deċiżjoni li tistabbilixxi l-MSR.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •L-evalwazzjonijiet ex post/il-kontrolli tal-idoneità tal-leġiżlazzjoni eżistenti

               Ma kien hemm l-ebda evalwazzjoni ex post jew kontroll tal-idoneità relatat ma’ dawn il-proposti minħabba l-istadju bikri tal-implimentazzjoni tal-leġiżlazzjoni eżistenti u, konsegwentement, id-disponibbiltà limitata tad-data.

               •Il-konsultazzjonijiet mal-partijiet ikkonċernati

                  Il-konsultazzjoni ġenerali dwar ir-reviżjoni tal-EU ETS ġabret fehmiet tal-partijiet interessati dwar ir-rieżami tal-MSR.

               Il-Kummissjoni l-ewwel stiednet feedback dwar valutazzjoni tal-impatt tal-bidu, li tiddeskrivi l-kunsiderazzjonijiet inizjali u l-għażliet ta’ politika tar-rieżami. Il-valutazzjoni tal-impatt tal-bidu kienet miftuħa għal feedback mid-29 ta’ Ottubru 2020 sas-26 ta’ Novembru 2020 u rċeviet madwar 250 kontribut
                  12
               . Il-Kummissjoni mbagħad organizzat konsultazzjoni pubblika online bi kwestjonarju. Dan kien miftuħ għal 12-il ġimgħa mit-13 ta’ Novembru 2020 sal-5 ta’ Frar 2021 u rċieva kważi 500 risposta
                  13
               . Il-Kummissjoni tat ukoll struzzjonijiet lill-kuntrattur Vivid Economics biex jorganizza żewġ sessjonijiet ta’ ħidma ta’ esperti
                  14
                dwar ir-rieżami tal-MSR.

               L-MSR għandha appoġġ wiesa’ fost il-gruppi ta’ partijiet ikkonċernati, ma hemm l-ebda kunsens dwar il-bidliet meħtieġa fil-parametri tagħha, b’mod partikolari l-limiti u r-rata ta’ inkorporazzjoni tagħha. Relattivament, is-soċjetà ċivili esprimiet appoġġ għat-tisħiħ tal-parametri tal-MSR, aktar mis-settur privat. Il-proposta li titkompla b’rata ta’ inkorporazzjoni ta’ 24 % u ammont minimu li għandu jitqiegħed fir-riżerva ta’ 200 miljun kwota lil hinn mill-2023 u sa tmiem il-Fażi IV tal-Iskema tal-UE għan-Negozjar ta’ Kwoti ta’ Emissjonijiet fl-2030 toħloq bilanċ raġonevoli, li tirrifletti wkoll li, bil-parametri attwali tagħha, l-MSR ħadmet tajjeb fil-passat.

               •Il-ġbir u l-użu tal-kompetenzi

               Din il-proposta tibni fuq l-evidenza miġbura fil-kuntest tal-valutazzjoni tal-impatt
                  15
                li takkumpanja l-Pjan dwar il-Mira Klimatika għall-2030. Hija tagħmel użu mix-Xenarju ta’ Referenza aġġornat tal-UE
                  16
               , li jinkludi l-impatti tal-COVID-19, u xenarji ta’ politika aġġornati, li jibnu fuq ix-xenarji żviluppati għall-Pjan dwar il-Mira Klimatika għall-2030.

               Barra minn hekk, il-Kummissjoni tibbaża ruħha fuq il-korp dejjem akbar ta’ riċerka empirika rieżaminata bejn il-pari dwar l-EU ETS u tagħmel użu minn diversi kuntratti ta’ appoġġ. Fost il-kuntratti ta’ appoġġ, Vivid Economics wettaq studju biex jappoġġa lill-Kummissjoni fir-rieżami tal-MSR
                  17
               . Fil-kuntest tal-istudju, ġew organizzati żewġ sessjonijiet ta’ ħidma ta’ esperti minn Vivid Economics, bil-parteċipazzjoni tal-analisti, l-esperti tas-suq u l-partijiet interessati. Dan l-istudju appoġġa ż-żamma tar-rata ta’ inkorporazzjoni attwali wara l-2023.

               •Valutazzjoni tal-impatt

               Il-proposta hija akkumpanjata minn valutazzjoni tal-impatt, li tibni fuq is-sejbiet tal-valutazzjoni tal-impatt komprensiva dwar il-Pjan dwar il-Mira Klimatika għall-2030
                  18
               . Hija bbażata fuq xenarji integrati ta’ mmudellar li jirriflettu l-interazzjoni ta’ strumenti ta’ politika differenti fuq l-operaturi ekonomiċi, sabiex jiġu żgurati l-komplementarjetà, il-koerenza u l-effettività fil-kisba tal-ambizzjoni klimatika għall-2030 u l-2050. Sommarju eżekuttiv u l-opinjoni pożittiva tal-bord ta’ skrutinju regolatorju se jsiru disponibbli għall-pubbliku. Fir-rigward ta’ din il-proposta, il-valutazzjoni tal-impatt uriet li, sabiex jinżamm il-funzjonament tajjeb tal-EU ETS, jenħtieġ li r-rata ta’ inkorporazzjoni ma titħalliex terġa’ lura għal 12 % wara l-2023, iżda jenħtieġ li tinżamm 24 %, sakemm ikun jista’ jiġi implimentat ir-rieżami sħiħ.

               •L-idoneità regolatorja u s-simplifikazzjoni

               Din il-proposta ma timplika l-ebda piż amministrattiv dirett għall-intrapriżi peress li hija implimentata mill-Kummissjoni.

               F’konformità mal-impenn tal-Kummissjoni lejn Regolamentazzjoni Aħjar, il-proposta tħejjiet inklussivament, abbażi ta’ trasparenza sħiħa u impenn kontinwu mal-partijiet interessati, is-smigħ ta’ feedback estern u l-kunsiderazzjoni tal-iskrutinju estern biex jiġi żgurat li l-proposta toħloq il-bilanċ ġust (ara wkoll it-taqsima dwar il-ġbir u l-użu tal-għarfien espert).

               •Id-drittijiet fundamentali

               Il-proposta tirrispetta d-drittijiet fundamentali u tosserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea
                  19
               . B’mod partikolari, din tikkontribwixxi għall-objettiv ta’ livell għoli ta’ protezzjoni ambjentali f’konformità mal-prinċipju tal-iżvilupp sostenibbli kif stipulat fl-Artikolu 37 tal-Karta tad-Drittijiet Fundamentali tal-Unjoni Ewropea
                  20
               .

               4.IMPLIKAZZJONIJIET BAĠITARJI

               L-EU ETS tiġġenera dħul sinifikanti għall-baġits tal-Istati Membri. Il-biċċa l-kbira tad-dħul mill-irkant imur għand l-Istati Membri. Il-proposta taffettwa l-baġits u l-amministrazzjonijiet nazzjonali l-aktar minħabba din ir-rabta. Iż-żamma tar-rata ta’ inkorporazzjoni attwali tal-MSR se tnaqqas il-volumi tal-irkant tal-Istati Membri. Madankollu, din hija mistennija li tiġi kkumpensata mill-effett fuq il-prezz ta’ surplus imnaqqas ta’ kwoti fis-suq minħabba ż-żieda fl-ambizzjoni tal-EU ETS, u miż-żieda proposta fil-kamp ta’ applikazzjoni tad-Direttiva EU ETS biex jiġu koperti t-trasport marittimu, u t-trasport bit-triq u l-bini. L-aġġustamenti għall-qafas baġitarju tal-UE se jiġu ppreżentati mill-Kummissjoni bħala parti mill-pakkett li jmiss dwar ir-Riżorsi Proprji, inkluża proposta biex jiġi emendat il-qafas finanzjarju pluriennali.

               L-iżvilupp tal-IT u l-għażliet tal-akkwist se jitwettqu skont il-Komunikazzjoni dwar il-linji gwida dwar il-finanzjament tat-teknoloġija tal-informazzjoni u ċ-ċibersigurtà, tal-10 ta’ Settembru 2020
                  21
               .

               5.ELEMENTI OĦRAJN

               •Il-pjanijiet għall-implimentazzjoni u l-arranġamenti ta’ monitoraġġ, ta’ evalwazzjoni u ta’ rapportar

               Il-Kummissjoni se tkompli timmonitorja u tevalwa l-funzjonament tal-EU ETS, inkluża l-MSR, fir-Rapport annwali tagħha dwar is-Suq tal-Karbonju, kif previst fl-Artikolu 10(5) tad-Direttiva EU ETS. L-inizjattiva tibni fuq il-proċess ibbażat fuq pjanijiet nazzjonali integrati dwar l-enerġija u l-klima u fuq il-qafas sod ta’ trasparenza għall-emissjonijiet ta’ gassijiet serra u informazzjoni klimatika oħra li jinsabu fir-Regolament (UE) 2018/1999 tal-Parlament Ewropew u tal-Kunsill
                  22
               . Il-Kummissjoni se tuża fost l-oħrajn l-informazzjoni ppreżentata u rrapportata mill-Istati Membri skont ir-Regolament dwar il-Governanza bħala bażi għall-valutazzjoni regolari tagħha tal-progress. Dan jinkludi informazzjoni dwar l-emissjonijiet tal-gassijiet serra, il-politiki u l-miżuri, it-tbassir u l-adattament. Il-Kummissjoni se tagħmel użu wkoll minn din l-informazzjoni għar-Rieżamijiet tal-Implimentazzjoni Ambjentali u l-monitoraġġ tal-Programmi ta’ Azzjoni Ambjentali.

               Barra minn hekk, l-evalwazzjoni tal-progress dwar l-applikazzjoni tad-Direttiva EU ETS hija regolata fl-Artikolu 21 tad-Direttiva EU ETS, li jirrikjedi li l-Istati Membri jippreżentaw lill-Kummissjoni rapport annwali li jagħti attenzjoni partikolari lil kwistjonijiet li jinkludu l-allokazzjoni ta’ kwoti, l-operat tar-Reġistru, l-applikazzjoni ta’ monitoraġġ u rapportar, verifika u akkreditazzjoni u kwistjonijiet relatati mal-konformità.

               Barra minn hekk, l-Artikolu 3 tad-Deċiżjoni dwar l-MSR jirrikjedi li l-Kummissjoni tirrieżamina regolarment l-MSR wara dan l-ewwel rieżami.

               •Spjegazzjoni dettaljata tad-dispożizzjonijiet speċifiċi tal-proposta

                  Kif inhi bħalissa d-Deċiżjoni dwar l-MSR, ir-rata ta’ inkorporazzjoni ta’ 24 % tal-MSR u l-ammont minimu li għandu jitqiegħed fir-riżerva ta’ 200 miljun kwota se jiskadu fl-2023. Mill-2024, ir-rata ta’ inkorporazzjoni ssir 12 %. Il-valutazzjoni tal-impatt uriet li rata ta’ inkorporazzjoni ta’ 12 % ma tkunx biżżejjed biex tiżgura li l-objettivi tal-MSR f’termini tat-tnaqqis tas-surplus u l-iżgurar tar-reżiljenza tas-suq xorta jiġu ssodisfati. L-għan ta’ din il-proposta huwa li jiżgura li l-parametri attwali tal-MSR (rata ta’ inkorporazzjoni ta’ 24 % u ammont minimu li għandu jitqiegħed fir-riżerva ta’ 200 miljun kwota) jinżammu wara l-2023 u sa tmiem il-Fażi IV tal-EU ETS fil-31 ta’ Diċembru 2030 biex tiġi żgurata l-prevedibbiltà tas-suq. Ir-rata ta’ inkorporazzjoni fl-MSR terġa’ lura għal 12 % wara l-2030.

               2021/0202 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni (UE) 2015/1814 fir-rigward tal-ammont ta’ kwoti li għandhom jitqiegħdu fir-riżerva tal-istabbiltà tas-suq għall-iskema tal-Unjoni għan-negozjar ta’ kwoti ta’ emissjonijiet ta’ gassijiet serra sal-2030

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea u, b’mod partikolari, l-Artikolu 192(1) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-Parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  23
               ,

               Wara li kkunsidraw l-opinjoni tal-Kumitat tar-Reġjuni
                  24
               ,

               Waqt li jaġixxu f’konformità mal-proċedura leġiżlattiva ordinarja,

               Billi:

               (1)Il-Ftehim ta’ Pariġi, adottat f’Diċembru 2015 skont il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) daħal fis-seħħ f’Novembru 2016 (“il-Ftehim ta’ Pariġi”)
                  25
               . Il-Partijiet għall-Ftehim ta’ Pariġi qablu li jżommu ż-żieda fit-temperatura medja globali sew taħt 2°C ’il fuq mil-livelli preindustrijali u jagħmlu sforzi biex jillimitaw iż-żieda fit-temperatura sa 1,5°C ’il fuq mil-livelli preindustrijali.

               (2)L-indirizzar tal-isfidi relatati mal-klima u mal-ambjent u l-ilħuq tal-objettivi tal-Ftehim ta’ Pariġi huma fil-qalba tal-Komunikazzjoni dwar il-“Patt Ekoloġiku Ewropew”, adottata mill-Kummissjoni fil-11 ta’ Diċembru 2019
                  26
               .

               (3)Il-Patt Ekoloġiku Ewropew jgħaqqad sett komprensiv ta’ miżuri u inizjattivi ta’ tisħiħ reċiproku mmirati lejn il-kisba tan-newtralità klimatika fl-UE sal-2050, u jistabbilixxi strateġija ġdida ta’ tkabbir li għandha l-għan li tittrasforma l-Unjoni f’soċjetà ġusta u prospera, b’ekonomija moderna, effiċjenti fl-użu tar-riżorsi u kompetittiva, fejn it-tkabbir ekonomiku jkun diżakkoppjat mill-użu tar-riżorsi. Għandu wkoll l-għan li jipproteġi, jikkonserva u jsaħħaħ il-kapital naturali tal-Unjoni, u jipproteġi s-saħħa u l-benesseri taċ-ċittadini minn riskji u minn impatti relatati mal-ambjent. Fl-istess ħin, din it-tranżizzjoni taffettwa lin-nisa u lill-irġiel b’mod differenti u għandha impatt partikolari fuq xi gruppi żvantaġġati, bħall-anzjani, il-persuni b’diżabbiltà u l-persuni bi sfond razzjali jew etniku minoritarju. Għalhekk irid jiġi żgurat li t-tranżizzjoni tkun ġusta u inklużiva, u ma tħalli lil ħadd jibqa’ lura.

               (4)Il-ħtieġa u l-valur tal-Patt Ekoloġiku Ewropew kibru biss fid-dawl tal-effetti serji ħafna tal-pandemija tal-COVID-19 fuq is-saħħa, il-kundizzjonijiet tal-għajxien u tax-xogħol u l-benesseri taċ-ċittadini tal-Unjoni, li wrew li s-soċjetà tagħna u l-ekonomija tagħna jeħtieġ li jtejbu r-reżiljenza tagħhom għax-xokkijiet esterni u jaġixxu kmieni biex jipprevjenuhom jew jimmitigawhom. Iċ-ċittadini Ewropej għadhom jesprimu fehmiet qawwija li dan japplika b’mod partikolari għat-tibdil fil-klima
                  27
               .

               (5)L-Unjoni impenjat ruħha li tnaqqas l-emissjonijiet netti tal-gassijiet serra fl-ekonomija kollha tal-Unjoni b’mill-inqas 55 % sal-2030 taħt il-livelli tal-1990 fil-kontribut aġġornat stabbilit fil-livell nazzjonali ppreżentat lis-Segretarjat tal-UNFCCC fis-17 ta’ Diċembru 2020
                  28
               .

               (6)Fir-Regolament (UE) 2021/1119 tal-Parlament Ewropew u tal-Kunsill
                  29
               , l-Unjoni stabbiliet il-mira tan-newtralità klimatika fl-ekonomija kollha sal-2050 fil-leġiżlazzjoni. Dak ir-Regolament jistabbilixxi wkoll impenn vinkolanti tal-Unjoni għat-tnaqqis domestiku tal-emissjonijiet netti ta’ gassijiet serra (emissjonijiet wara t-tnaqqis tal-assorbimenti) ta’ mill-inqas 55 % taħt il-livelli tal-1990 sal-2030.

               (7)Is-setturi kollha tal-ekonomija jridu jikkontribwixxu biex jinkiseb dak it-tnaqqis fl-emissjonijiet. Għalhekk, l-ambizzjoni tal-Iskema tal-UE għan-Negozjar ta’ Kwoti ta’ Emissjonijiet (EU ETS), stabbilita bid-Direttiva 2003/87/KE tal-Parlament Ewropew u tal-Kunsill
                  30
               , jenħtieġ li tiġi aġġustata biex tkun konformi mal-impenn nett għall-2030 għat-tnaqqis tal-emissjonijiet netti ta’ gassijiet serra madwar l-ekonomija kollha.

               (8)Sabiex jiġi indirizzat l-iżbilanċ strutturali bejn il-provvista u d-domanda tal-kwoti fis-suq, id-Deċiżjoni (UE) 2015/1814 tal-Parlament Ewropew u tal-Kunsill
                  31
                stabbiliet riżerva tal-istabbiltà tas-suq (ir-“riżerva”) fl-2018, li ilha operattiva mill-2019.

               (9)Ir-riżerva tiffunzjona billi tattiva aġġustamenti għall-volumi annwali ta’ kwoti li għandhom jiġu rkantati. Sabiex jinżamm grad massimu ta’ prevedibbiltà, id-Deċiżjoni (UE) 2015/1814 stabbiliet regoli ċari għat-tqegħid u r-rilaxx ta’ kwoti fir-riżerva.

               (10)Meta l-għadd ta’ kwoti fiċ-ċirkolazzjoni jkun ogħla mil-limitu massimu stabbilit, ammont ta’ kwoti li jikkorrispondi għal perċentwal partikolari ta’ dawn il-kwoti jitnaqqas mill-volumi ta’ kwoti li għandhom jiġu rkantati u mqiegħda fir-riżerva. Sadanittant, għadd korrispondenti ta’ kwoti jiġi rilaxxat mir-riżerva lill-Istati Membri, u jiżdied mal-volumi tal-kwoti li għandhom jiġu rkantati, jekk l-għadd totali ta’ kwoti fiċ-ċirkolazzjoni jaqa’ taħt il-limitu l-aktar baxx stabbilit.

               (11)Id-Direttiva (UE) 2018/410 tal-Parlament Ewropew u tal-Kunsill
                  32
                emendat id-Deċiżjoni (UE) 2015/1814 billi rduppjat ir-rata perċentwali li għandha tintuża għad-determinazzjoni tal-għadd ta’ kwoti li għandhom jitqiegħdu kull sena fir-riżerva minn 12 % għal 24 % sal-31 ta’ Diċembru 2023.

               (12)F’konformità mad-Deċiżjoni (UE) 2015/1814, fi żmien tliet snin mill-bidu tal-operat tar-riżerva, il-Kummissjoni għandha twettaq l-ewwel rieżami tagħha abbażi ta’ analiżi tal-funzjonament ordnat tas-suq Ewropew tal-karbonju u, meta xieraq, tippreżenta proposta lill-Parlament Ewropew u lill-Kunsill.

               (13)Ir-rieżami ta attenzjoni partikolari liċ-ċifra perċentwali għad-determinazzjoni tal-għadd ta’ kwoti li għandhom jitqiegħdu fir-riżerva, kif ukoll il-valur numeriku tal-limitu għall-għadd totali ta’ kwoti fiċ-ċirkolazzjoni u l-għadd ta’ kwoti li għandhom jiġu rilaxxati mir-riżerva.

               (14)L-analiżi mwettqa fil-kuntest tar-rieżami tar-riżerva u l-iżviluppi mistennija rilevanti għas-suq tal-karbonju juru li rata ta’ 12 % tal-għadd totali ta’ kwoti fiċ-ċirkolazzjoni li għandhom jitqiegħdu fir-riżerva kull sena wara l-2023 hija insuffiċjenti biex tipprevjeni żieda sinifikanti fis-surplus ta’ kwoti fl-EU ETS. Għalhekk, wara l-2023, iċ-ċifra perċentwali jenħtieġ li tkompli tkun 24 %, u l-għadd minimu ta’ kwoti li għandhom jitqiegħdu fir-riżerva jenħtieġ li jkompli jkun 200 miljun.

               (15)Jekk ir-rata tal-għadd totali ta’ kwoti fiċ-ċirkolazzjoni li għandhom jitqiegħdu fir-riżerva kull sena terġa’ lura għal 12 % wara l-2023, surplus ta’ kwoti fl-EU ETS, li potenzjalment jagħmel ħsara, jista’ jfixkel l-istabbiltà tas-suq. Barra minn hekk, ir-rata ta’ 24 % wara l-2023 jenħtieġ li tiġi stabbilita separatament mir-rieżami ġenerali tad-Direttiva 2003/87/KE u d-Deċiżjoni (UE) 2015/1814 biex tissaħħaħ l-Iskema tal-UE għan-Negozjar ta’ Kwoti ta’ Emissjonijiet f’konformità mal-ambizzjoni klimatika akbar tal-Unjoni għall-2030 biex tiġi żgurata l-prevedibbiltà tas-suq.

               (16)Jenħtieġ għalhekk li d-Deċiżjoni (UE) 2015/1814 tiġi emendata skont dan,

               ADOTTAW DIN ID-DEĊIŻJONI:

               Artikolu 1

               Emendi għad-Deċiżjoni (UE) 2015/1814

               Fl-Artikolu 1(5), l-ewwel subparagrafu, tad-Deċiżjoni (UE) 2015/1814, l-aħħar sentenza hija sostitwita b’dan li ġej:

               “B’deroga mill-ewwel u t-tieni sentenzi, sal-31 ta’ Diċembru 2030, il-perċentwali u l-100 miljun kwota msemmija f’dawk is-sentenzi għandhom jiġu rduppjati.”

               Artikolu 2

               Dħul fis-seħħ

               Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        COM(2019)640 final.

                     (2)

                        COM(2018) 773 final.

                     (3)

                        COM(2020) 562 final.

                     (4)

                        Il-Konklużjonijiet tal-Kunsill Ewropew tal-10/11 ta’ Diċembru 2020 EUCO 22/20 CO EUR 17 CONCL 8.

                     (5)

                        Ir-Regolament (UE) 2021/1119 tal-Parlament Ewropew u tal-Kunsill tat-30 ta’ Ġunju 2021 li jistabbilixxi l-qafas biex tinkiseb in-newtralità klimatika u li jemenda r-Regolamenti (KE) Nru 401/2009 u (UE) 2018/1999 (“il-Liġi Ewropea dwar il-Klima”) (ĠU L 243, 9.7.2021, p. 1).

                     (6)

                        Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva tal-Kunsill 96/61/KE (ĠU L 275, 25.10.2003, p. 32).

                     (7)

                        Id-Deċiżjoni (UE) 2015/1814 tal-Parlament Ewropew u tal-Kunsill tas-6 ta’ Ottubru 2015 dwar l-istabbiliment u l-funzjonament ta’ riżerva tal-istabbiltà tas-suq għall-iskema ta’ negozjar tal-emissjonijiet tal-gassijiet serra tal-Unjoni u li temenda d-Direttiva 2003/87/KE (ĠU L 264, 9.10.2015, p. 1–5).

                     (8)

                        Id-Direttiva (UE) 2018/410 tal-Parlament Ewropew u tal-Kunsill tal-14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814 (ĠU L 76, 19.3.2018, p. 3–27).

                     (9)

                        Ir-regola ta’ invalidazzjoni hija stabbilita fl-Artikolu 1(5a) tad-Deċiżjoni dwar l-MSR. Huwa jiddikjara li, mill-2023, il-kwoti miżmuma fir-riżerva ’l fuq mill-għadd totali ta’ kwoti rkantati matul is-sena preċedenti se jiġu invalidati.

                     (10)

                        Bħala eżempju tal-effett ta’ limitu, jekk it-TNAC ikun 834 miljun kwota, li huwa kemxejn ogħla mil-limitu massimu ta’ 833 miljun, allura skont ir-regoli tal-MSR, 24 % tat-TNAC jitqiegħed fl-MSR. Madankollu, jekk it-TNAC ikun eżatt taħt il-limitu, bi 832 miljun kwota, allura xejn ma jitqiegħed fl-MSR.

                     (11)

                        Id-Direttiva (UE) 2021/… ta’ … tal-Parlament Ewropew u tal-Kunsill li temenda d-Direttiva 2003/87/KE li tistabbilixxi sistema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni, u d-Deċiżjoni (UE) 2015/1814 dwar l-istabbiliment u l-operat ta’ riżerva tal-istabbiltà tas-suq għall-iskema ta’ negozjar tal-emissjonijiet tal-gassijiet serra tal-Unjoni (ĠU L […], […], p. […]).

                     (12)

                        L-eżitu jista’ jinstab fuq is-sit web li ġej:
                  https://ec.europa.eu/info/law/better-regulation/have-your-say/initiatives/12660-Tibdil-fil-klima-aggornament-tal-iskema-tal-UE-g%C4%A7an-negozjar-ta%E2%80%99-emissjonijiet-ETS-_mt

                     (13)

                        L-eżitu jista’ jinstab fuq is-sit web li ġej:
                  https://ec.europa.eu/info/law/better-regulation/have-your-say/initiatives/12660-Updating-the-EU-Emissions-Trading-System/public-consultation_mt

                     (14)

                  https://ec.europa.eu/clima/events/expert-workshop-market-stability-reserve_mt
                  ,
                  https://ec.europa.eu/clima/events/2nd-expert-workshop-market-stability-reserve_mt
                  .

                     (15)

                        B’mod partikolari Vivid Economics, (2021) – “Review of the EU ETS’ Market Stability Reserve” (Rieżami tar-Riżerva tal-Istabbiltà tas-Suq tal-EU ETS), rapport imħejji għad-DĠ CLIMA.

                     (16)

                        Tbassir imsejjes fuq il-mudelli tax-xejriet tal-emissjonijiet mil-enerġija, mit-trasport u mill-gassijiet serra sal-2050, filwaqt li jibni fuq sett konsistenti ta’ suppożizzjonijiet fl-UE, fil-politiki tal-Istati Membri u tal-UE, u fil-karatteristiċi speċifiċi tal-Istati Membri; u abbażi tal-konsultazzjoni tal-esperti tal-Istati Membri.

                     (17)

                        Vivid Economics, (2021) – “Review of the EU ETS’ Market Stability Reserve” (Rieżami tar-Riżerva tal-Istabbiltà tas-Suq tal-EU ETS), rapport imħejji għad-DĠ CLIMA.

                     (18)

                        SWD(2020)176.

                     (19)

                        ĠU C 326, 26.10.2012, p. 391.

                     (20)

                        ĠU C 326, 26.10.2012, p. 391.

                     (21)

                        C(2020) 6126.

                     (22)

                        Ir-Regolament (UE) 2018/1999 tal-Parlament Ewropew u tal-Kunsill tal-11 ta’ Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (ĠU L 328, 21.12.2018, p. 1–77).

                     (23)

                        ĠU C , , p. .

                     (24)

                        ĠU C , , p. .

                     (25)

                        Il-Ftehim ta’ Pariġi (ĠU L 282, 19.10.2016, p. 4).

                     (26)

                        COM(2019)640 final.

                     (27)

                        Ewrobarometru Speċjali 513 dwar it-Tibdil fil-Klima, 2021 (
                  https://ec.europa.eu/clima/citizens/support_mt
                  ).

                     (28)

                  https://www4.unfccc.int/sites/ndcstaging/PublishedDocuments/European %20Union %20First/EU_NDC_Submission_December %202020.pdf

                     (29)

                        Ir-Regolament (UE) 2021/1119 tal-Parlament Ewropew u tal-Kunsill tat-30 ta’ Ġunju 2021 li jistabbilixxi l-qafas biex tinkiseb in-newtralità klimatika u li jemenda r-Regolamenti (KE) Nru 401/2009 u (UE) 2018/1999 (“Il-Liġi Ewropea dwar il-Klima”) (ĠU L 243, 9.7.2021, p. 1).

                     (30)

                        Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Unjoni u li temenda d-Direttiva tal-Kunsill 96/61/KE (ĠU L 275, 25.10.2003, p. 32).

                     (31)

                        Id-Deċiżjoni (UE) 2015/1814 tal-Parlament Ewropew u tal-Kunsill tas-6 ta’ Ottubru 2015 dwar l-istabbiliment u l-funzjonament ta’ riżerva tal-istabbiltà tas-suq għall-iskema ta’ negozjar tal-emissjonijiet tal-gassijiet serra tal-Unjoni u li temenda d-Direttiva 2003/87/KE (ĠU L 264, 9.10.2015, p. 1).

                     (32)

                        Id-Direttiva (UE) 2018/410 tal-Parlament Ewropew u tal-Kunsill tal-14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814 (ĠU L 76, 19.3.2018, p. 3).